joelniklaus/EU_Wikipedias huggingface dataset:
Θωμάς Μαύρος

Ο Θωμάς Μαύρος (Καλλιθέα Αττικής, 31 Μαΐου 1954) είναι Έλληνας πρώην διεθνής ποδοσφαιριστής. Θεωρείται ως ένας από τους καλύτερους του αθλήματος και από τους ικανότερους σκόρερ που ανέδειξε η Ελλάδα.

Καριέρα

Σε συλλογικό επίπεδο 

Ξεκίνησε την καριέρα του σε ηλικία 16 ετών το 1970 με την ομάδα του Πανιωνίου. Από πολύ νωρίς φανέρωσε τη μεγάλη του αξία και έτσι το 1976 τον απέκτησε η ΑΕΚ στην ομάδα της. 

Την πρώτη του χρονιά με την ΑΕΚ έφτασε στον ημιτελικό του κυπέλλου ΟΥΕΦΑ (1976-77). Τις χρονιές 1978, 1979 ο Θωμάς Μαύρος κέρδισε το πρωτάθλημα με την ΑΕΚ, ενώ το 1978 και το 1983 το κύπελλο. Όλα αυτά, στη σπουδαία εκείνη την περίοδο για την ομάδα των "κιτρινόμαυρων", όπου συμπαίκτες του υπήρξαν, μεταξύ άλλων, οι Μίμης Παπαϊωάννου, Χρήστος Αρδίζογλου και Ντούσαν Μπάγεβιτς.

Το 1987, έπειτα από έντεκα χρόνια παρουσίας στην "Ένωση", επέστρεψε στον Πανιώνιο. Το 1990, σε ηλικία 36 ετών και για τέταρτη φορά συνολικά στην καριέρα του,  αναδείχθηκε πρώτος σκόρερ του πρωταθλήματος με 22 τέρματα. 

Στις 14 Νοεμβρίου 1993 τερμάτισε επισήμως την καριέρα του στον φιλικό αγώνα που διεξήχθη προς τιμήν του μεταξύ της ΑΕΚ και της Εθνικής Ελλάδας (4-2). Ο Μαύρος αγωνίστηκε και με τις δύο ομάδες, σημειώνοντας συνολικά τρία τέρματα.

Στις εθνικές ομάδες 
Το ντεμπούτο του με την εθνική ομάδα πραγματοποιήθηκε στις 16 Φεβρουαρίου 1972 στον εντός έδρας φιλικό αγώνα εναντίον της Ολλανδίας κι ενώ δεν είχε συμπληρώσει ακόμη τα 18 του χρόνια. Με τη γαλανόλευκη φανέλα είχε 36 εμφανίσεις σκοράροντας 11 τέρματα. Ήταν μέλος της ομάδας που αγωνίστηκε στο Euro 1980 που διεξήχθη στην Ιταλία, αγωνιζόμενος και στους τρεις αγώνες.

Παράλληλα έχει αγωνιστεί με την εθνική Νέων (Κ-19) από το 1972 έως το 1974, με την οποία πέτυχε 4 τέρματα στους αγώνες για το ευρωπαϊκό πρωτάθλημα, με τη Γιουγκοσλαβία στις 19/10/72 εκτός έδρας δύο τέρματα (2-1) και στις 24/1/73 εντός έδρας ένα τέρμα (2-1), καθώς κι ένα ακόμη τέρμα με τη Μάλτα στις 16/1/74 (4-1).
 
Επίσης, αγωνίστηκε με την εθνική Ελπίδων (Κ-21) και μάλιστα στις 31/5/1972 σκόραρε το νικητήριο τέρμα στον ημιτελικό του ευρωπαϊκού πρωταθλήματος επί της Τσεχοσλοβακίας (2-1).

Στις 22 Ιουλίου 1984 συμμετείχε στην Μικτή Κόσμου, εναντίον της Cosmos της Νέας Υόρκης, με αποτέλεσμα 3-1.

Στατιστικά στοιχεία ανά περίοδο

Σε συλλογικό επίπεδο

Στις εθνικές ομάδες

Τίτλοι 
Πρωταθλήματα Ελλάδας: 2 (1977-78, 1978-79)
Κύπελλα Ελλάδας: 2 (1977-78, 1982-83)

Διακρίσεις 
 Ο Θωμάς Μαύρος είναι ο πρώτος σκόρερ όλων των εποχών στο Ελληνικό πρωτάθλημα (260 τέρματα σε 501 εμφανίσεις)
 4 φορές αναδείχθηκε πρώτος σκόρερ:
 1978 22 γκολ, 
 1979 31 γκολ (δεύτερος στην Ευρώπη), 
 1985 27 γκολ, 
 1990 22 γκολ.

Παραπομπές

Εξωτερικοί σύνδεσμοι 

Η καριέρα του Θωμά Μαύρου στο national-football-teams.com

Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδας Κ19
Ποδοσφαιριστές Πανιωνίου
Ποδοσφαιριστές Αθλητικής Ένωσης Κωνσταντινουπόλεως
Επιθετικοί ποδοσφαιριστές
Ποδοσφαιριστές Ευρωπαϊκού Πρωταθλήματος 1980
Ποδοσφαιριστές Σούπερ Λιγκ Ελλάδας
Παστερίωση

Με τον όρο παστερίωση αρχικά ονομάστηκε η ήπια θερμική επεξεργασία κατά την οποία γίνεται χρήση σχετικά χαμηλών θερμοκρασιών με σκοπό την καταστροφή ή την ελάττωση των βλαπτικών μορφών των μικροοργανισμών ενός υγρού προϊόντος(π.χ.Γαλα) ώστε να μπορεί να διατηρηθεί για μεγαλύτερο χρονικό διάστημα. Επινοήθηκε από τον Γάλλο χημικό Λουί Παστέρ, από τον οποίο πήρε και το όνομά της.

Σήμερα διαχωρίζουμε την παστερίωση σε χαμηλή και υψηλή.

Υψηλή παστερίωση 
Η υψηλή παστερίωση γίνεται με τη θέρμανση του προϊόντος σε σχετικά υψηλές θερμοκρασίες αλλά σε μικρό σχετικά χρονικό διάστημα. Υψηλή παστερίωση έχουμε όταν το προϊόν θερμαίνεται στιγμιαία, για ένα δέκατο του δευτερολέπτου, στους 100°C. Με τη διαδικασία αυτή δεν έχουμε αποστείρωση του προϊόντος η οποία θα κατέστρεφε περισσότερα από τα συστατικά του τα οποία του προσδίδουν διατροφική αξία. Με την υψηλή παστερίωση επιμηκύνουμε τη διάρκεια κατά την οποία ένα προϊόν μπορεί να καταναλωθεί με ασφάλεια σε σχέση με την χαμηλή παστερίωση.

Σημειώσεις

Εξωτερικοί σύνδεσμοι

Συντήρηση τροφίμων
Επιστήμη τροφίμων
Βιομηχανικές διεργασίες
Σίκαλη

Η Σίκαλη είναι Αγγειόσπερμο, μονοκότυλο φυτό που ανήκει στην οικογένεια των Ποοειδών (Poaceae) ή Αγρωστωδών (Gramineae). Είναι μονοετές, ποώδες φυτό με καταγωγή από τη νοτιανατολική Ευρώπη και την Ασία και το πιο σημαντικό είδος του η Σίκαλις η σιτηρά Secale cereale καλλιεργείται σήμερα ως σιτηρό για τον καρπό του. Οι πρώτες καλλιέργειες σίκαλης άρχισαν στην Ασία και στις νοτιοδυτικές περιοχές το 6500 π.Χ. Στη συνέχεια έφτασε στα Βαλκάνια και στην υπόλοιπη Ευρώπη.

Χαρακτηριστικά
Η σίκαλη μοιάζει πολύ με το σιτάρι και άλλα σιτηρά , έχει πολύ δυνατό ριζικό σύστημα αντέχει δε περισσότερο από αυτά ,σε φτωχά εδάφη και στην ξηρασία.
Τα φύλλα της είναι στενόμακρα, τραχιά , χνουδωτά και έχουν ερυθρωπό χρώμα.
Το κάθε στάχυ έχει σχήμα στρογγυλό και κυλινδρικό και φέρει πολύ μικρά στάχυα που έχουν τρία άνθη από τα οποία τα δύο είναι γόνιμα.

Ο καρπός της σίκαλης είναι πιο μακρύς και πιο μυτερός από αυτόν του σιταριού έχει δε χρώμα λαδί, σκούρο πράσινο, κίτρινο ή κυανοπράσινο. Η σίκαλη ευδοκιμεί περισσότερο σε ψυχρά κλίματα και είναι ανθεκτική σε δύσκολες συνθήκες, ενώ ταλαιπωρείται πολύ σε υψηλές θερμοκρασίες. Ποικιλίες που φυτεύονται τους φθινοπωρινούς μήνες μπορούν να αντέξουν και σε θερμοκρασίες 30 βαθμών υπό το μηδέν. Έτσι σίκαλη φυτεύεται σε βόρειες ψυχρές περιοχές, όπου άλλα σιτηρά δεν θα μπορούσαν να ευδοκιμήσουν.

Ο κόκκος της σίκαλης είναι θρεπτικός περιέχοντας έλαια, άμυλο, αρκετές πρωτεΐνες, βιταμίνες της ομάδας Β και κάλιο. Τα άλευρά της έχουν μικρότερη θρεπτική αξία από του σταριού και δίνουν σκουρόχρωμο ψωμί που όμως διατηρείται μαλακό για περισσότερο διάστημα.
Στη βόρεια Ευρώπη η χρήση ψωμιού από σίκαλη είναι μεγάλη γιατί προτιμάται από μεγάλο μέρος του πληθυσμού.
Συνήθως στο ψωμί αυτό προστίθεται και σιτάρι έτσι ώστε να βοηθήσει στο φούσκωμα καθώς τα άλευρα από σίκαλη δεν βοηθούν σε αυτό.
Η σίκαλη εκτός από την παραγωγή αλεύρων και ψωμιού χρησιμοποιείται στην παρασκευή οινοπνευματωδών ποτών καθώς και αναμεμιγμένη με άλλες τροφές στην παρασκευή ζωοτροφών.

Το σκληρό άχυρο του βλαστού της χρησιμοποιείται στην κατασκευή σκεπών σε πρόχειρα καταλύματα και καλύβες, στην κατασκευή ψάθινων καπέλων, χαρτιού και διαφόρων στρωμάτων.

Παγκόσμια παραγωγή
Ρωσία και Πολωνία είναι οι δύο μεγαλύτεροι παραγωγοί σίκαλης στον κόσμο. Άλλες σημαντικές χώρες είναι οι:
Γερμανία , ΗΠΑ, Ουκρανία, Λευκορωσία και Αργεντινή.

Παραπομπές

Εξωτερικοί σύνδεσμοι

Αμυλούχοι καρποί
Δημητριακά
Ποοειδή
Τρόφιμα πρώτης ανάγκης
Χλωρίδα της Ασίας
Νατάλια Μπάρμπου

Η Νατάλια Μπάρμπου (Natalia Barbu, 22 Αυγούστου 1979) είναι Μολδαβή τραγουδίστρια. Εκπροσώπησε τη Μολδαβία στη Eurovision 2007 με το τραγούδι Fight, το οποίο προκρίθηκε στον τελικό, όπου πήρε τη 10η θέση.

Δισκογραφία
Între ieri și azi (2001)
Zbor de dor (2003)
Fight (2007)

Παραπομπές

Εξωτερικοί σύνδεσμοι 

Συνέντευξη στη Ludmila Mamaliga

Μολδαβοί τραγουδιστές
Συμμετέχοντες στη Eurovision
Συμμετέχοντες στο διαγωνισμό τραγουδιού Eurovision με την Μολδαβία
Διαγωνισμός Τραγουδιού Eurovision 2007
Ρεάλ Μούρθια

Η Ρεάλ Μούρθια (ισπανικά: Real Murcia) είναι ποδοσφαιρικός σύλλογος που εδρεύει στην πόλη Μούρθια της Ισπανίας. Σήμερα (2012) αγωνίζεται στη Σεγούντα Ντιβιζιόν. Το γήπεδό της είναι το Εστάδιο Νουέβα Κοντομίνα χωρητικότητας 33.054 θεατών.

Ιστορία 
Ο σύλλογος ιδρύθηκε το 1908 αλλά υπάρχει μία αμφισβήτηση καθώς το 1903 ιδρύθηκε η FootBall Club de Murcia και το 1906 η  Murcia Football Club. Τη σημερινή ονομασία την πήρε την σεζόν 1923-1924. Έχει αγωνιστεί στην Πριμέρα Ντιβισιόν 17 σεζόν και στη Σεγούντα Ντιβισιόν 46 σεζόν.

Εξωτερικοί σύνδεσμοι 

 Επίσημη ιστοσελίδα

Ποδοσφαιρικές ομάδες Ισπανίας
Ιδρύσεις αθλητικών συλλόγων το 1908
Ιδρύσεις ποδοσφαιρικών ομάδων το 1908
Κύπελλο πρωταθλητριών Ευρώπης υδατοσφαίρισης ανδρών

Η διοργάνωση του Κυπέλλου Πρωταθλητριών Ευρώπης στην Υδατοσφαίριση αποτελεί ετήσιο θεσμό σε άνδρες και γυναίκες σε επίπεδο Ευρώπης. Είναι η κορυφαία ευρωπαϊκή διασυλλογική διοργάνωση στο πόλο και στους άνδρες διεξάγεται από το 1963. Πρώτη πρωταθλήτρια Ευρώπης αναδείχθηκε η Παρτιζάν Βελιγραδίου, ενώ πολυνίκης της διοργάνωσης είναι η ιταλική Προ Ρέκο με 10 τρόπαια.
    
Η διοργάνωση ονομαζόταν κατά την περίοδο 1963 – 1996 "Champions Cup" και εν συνεχεία τις αντίστοιχες περιόδους 1996 – 2003 "Champions League", 2003 – 2011 "LEN Euroleague" και από το 2011 έως σήμερα "LEN Champions League". Πρωταθλήτρια Ευρώπης στους άνδρες για το 2022 είναι η Προ Ρέκο που νίκησε στον τελικό του φάιναλ 8 της διοργάνωσης στο Βελιγράδι με 17-16 στα πέναλτι την Νόβι Μπέογκραντ.

Οι νικητές στο Κύπελλο Πρωταθλητριών (Champions League)

Τίτλοι ανά ομάδα

Τίτλοι ανά χώρα

Παραπομπές

Εξωτερικοί σύνδεσμοι - Πηγές 
 Ευρωπαϊκή Κολυμβητική Ομοσπονδία (LEN)  www.len.eu
 Αποτελέσματα συλλογκών ευρωπαϊκών διοργανώσεων www.sport-record.info

Υδατοσφαίριση στον κόσμο
Πολυεθνικά επαγγελματικά αθλητικά πρωταθλήματα
Αλμάζμπεκ Αταμπάγιεφ

Ο Αλμάζμπεκ Αταμπάγιεφ  (Almazbek Sharshenovich Atambayev, Атамбаев Алмазбек Шаршенович, γενν. στις 17 Σεπτεμβρίου 1956) ήταν ο Πρόεδρος της Κιργιζίας από το 2011 έως το 2017. Υπηρέτησε επίσης ως 12ος Πρωθυπουργός, ο πρώτος πρωθυπουργός προερχόμενος από την αντιπολίτευση για χώρα της Κεντρικής Ασίας. Μέλος και από το 1999 ηγέτης του Σοσιαλδημοκρατικού Κόμματος της Κιργιζίας, ο Αταμπάγιεφ έγινε για πρώτη φορά πρωθυπουργός στις 29 Μαρτίου του 2007 και υπηρέτησε ως τις 28 Νοεμβρίου 2007. Το 2010, έπειτα από τις ταραχές που οδήγησαν στην πτώση του καθεστώτος Μπακίγιεφ, επανήλθε στην πρωθυπουργία και υπηρέτησε στο αξίωμα ως τις 23 Σεπτεμβρίου 2011.

Πολιτική καριέρα 

Το 2000 ήταν υποψήφιος στις προεδρικές εκλογές και έλαβε μόλις το 6% των ψήφων . Υπηρέτησε ως Υπουργός βιομηχανίας, εμπορίου και τουρισμού (2005-06). Μετά την παραίτηση του Αζίμ Ιζαμπέκοφ το 2007, ο Αταμπάγιεφ διορίστηκε προσωρινά στην πρωθυπουργία από τον Κουρμανμπέκ Μπακίγιεφ. Το Κοινοβούλιο με ψήφους 48-3 ενέκρινε το διορισμό του στις 30 Μαρτίου 2007
 Ο Αταμπάγιεφ υπέβαλε την παραίτηση της κυβέρνησής του στις 24 Οκτωβρίου του ιδίου έτους. Στις 28 Νοεμβρίου του 2007 απαλλάχθηκε από τα καθήκοντά του και τον διαδέχθηκε προσωρινά στην πρωθυπουργία ο Ισκεντέρμπεκ Αϊνταραλίγιεφ. Στις προεδρικές εκλογές τον Ιούλιο του 2009 κατήλθε υποψήφιος και ήρθε δεύτερος με ποσοστό γύρω στο 8%.

Έπειτα από τον εξαναγκασμό του προέδρου Μπακίγιεφ σε παραίτηση και τις συνακόλουθες βουλευτικές εκλογές, ο Αταμπάγιεφ διορίστηκε ξανά στην πρωθυπουργία και τέθηκε επικεφαλής μιας κυβέρνησης συνασπισμού με τα κόμματα SDPK, Respublika, και Ata-Zhurt (τα οποία κέρδισαν πλειοψηφία στη Βουλή).

Ο Αταμπάγιεφ κατήλθε ως υποψήφιος στις προεδρικές εκλογές του 2011 για να διαδεχθεί την Ρόζα Οτουνμπάγεβα. Την ημέρα των εκλογών, στις 30 Οκτωβρίου 2011, κέρδισε με σαρωτική πλειοψηφία (με 63% των ψήφων) τον Ανταχάν Μαντουμάροφ από το κόμμα Ata-Zhurt. Ανέλαβε καθήκοντα την 1η Δεκεμβρίου 2011, και τον διαδέχθηκε ο Σοορονμπάι Τζεενμπέκοφ στις 24 Νοεμβρίου 2017.

Σύλληψη και καταδίκη
Στις 7 Αυγούστου 2019 οι ειδικές δυνάμεις της Κιργιζίας επιτέθηκαν στην κατοικία του Αταμπάγιεφ στην Μπισκέκ, με το πρόσχημα των καταγγελιών για διαφθορά. Ως αποτέλεσμα της επίθεσης, τραυματίστηκαν 36 άτομα και σκοτώθηκε ένας στρατιώτης. Σε σύσκεψη του Συμβουλίου Ασφαλείας, ο Τζεενμπέκοφ κατηγόρησε τον Αταμπάγεφ για "παραβίαση του συντάγματος". Την επομένη έγινε και δεύτερη επιδρομή, στη διάρκεια της οποίας ο Αταμπάγεφ παραδόθηκε στις δυνάμεις ασφαλείας.

Στις 23 Ιουνίου 2020 καταδικάστηκε σε φυλάκιση 11 ετών για διαφθορά.

Παραπομπές 

Αταμπαγιεφ
Πρωθυπουργοί της Κιργιζίας
Μαρούφ αλ Μπακίτ

Ο Μαρούφ αλ Μπακίτ (21 Μαρτίου 1947-) ήταν πρωθυπουργός της Ιορδανίας από το 2005 ως το 2007 και ξανά από την 1η Φεβρουαρίου 2011 έως τις 24 Οκτωβρίου 2011.

Στρατιωτική και πολιτική καριέρα 
Γεννήθηκε το 1947. Έλαβε στρατιωτική εκπαίδευση στη χώρα του και αποστρατεύτηκε με το βαθμό του Ταξιάρχου το 1999. Υπηρέτησε ως πρεσβευτής στο Ισραήλ  και ως αρχηγός της Εθνικής Υπηρεσίας Ασφαλείας. Ανέλαβε πρωθυπουργός στις 27 Νοεμβρίου του 2005.

Παραιτήθηκε δύο χρόνια μετά, τον Νοέμβριο του 2007 και τον διαδέχθηκε στην πρωθυπουργία ο Ναντέρ Νταχάμπι.

Στις αρχές του 2011 ξέσπασαν διαδηλώσεις και ταραχές εναντίον της οικονομικής πολιτικής του Σαμίρ Ριφάι, με αποτέλεσμα ο βασιλιάς Αμπντάλα να διορίσει ξανά πρωθυπουργό τον Μπακίτ.

Παραπομπές 

Πρωθυπουργοί της Ιορδανίας
Φαχρουντίν Αχμέτ

Ο Φαχρουντίν Αχμέτ (στα μπανγκλαντεσιανά ড. ফখরুদ্দীন আহমেদ, Fokhruddin Ahmed) είναι οικονομολόγος και πρώην Διοικητής της Τράπεζας του Μπανγκλαντές. Διορίστηκε προσωρινά ανώτερος σύμβουλος (Πρωθυπουργός) της κυβέρνησης στις 12 Ιανουαρίου 2007, έπειτα από τα χαοτικά γεγονότα της περιόδου εκείνης, που οδήγησαν στην αναβολή των βουλευτικών εκλογών. Μεταξύ άλλων, καταπολέμησε τη διαφθορά στη χώρα του και δε δίστασε να συλλάβει και το γιο της πρώην Πρωθυπουργού, Χαλέντα Ζία.

Προφίλ 
Γιος του Μοχιουντίν Αχμέτ, γεννήθηκε την 1η Μαΐου του 1940 στο Munshiganj. Σπούδασε Οικονομικές Επιστήμες στο Πανεπιστήμιο της Ντάκα και συνέχισε τις σπουδές του στο Κολέγιο Γουίλιαμς των ΗΠΑ και στο Πανεπιστήμιο του Πρίνστον.
Επί 15 χρόνια εργάστηκε στις Δημόσιες Υπηρεσίες του Πακιστάν και έπειτα στην κυβέρνηση του Μπανγκλαντές, στο Υπουργείο Οικονομικών και σε άλλα υπουργεία. Παράλληλα έγινε λέκτορας των Οικονομικών Επιστημών στο πανεπιστήμιο της Ντάκα. Έπειτα, εργάστηκε στην Παγκόσμια Τράπεζα για περισσότερα από 20 χρόνια και ειδικεύτηκε σε μακροοικονομικά θέματα. Στην περίοδο αυτή εργάστηκε σε χώρες της ανατολικής και της νότιας Ασίας, όπως επίσης και στην Αφρική.

Το 2001 ανέλαβε τη διοίκηση της Κεντρικής Τράπεζας της χώρας του και εισήγαγε σημαντικές νομισματικές και συναλλαγματικές μεταρρυθμίσεις. Από τον Ιούνιο του 2005 ως το 2007 ήταν επικεφαλής του Οικονομικού Ιδρύματος Palli Karma-Sahayak (PKSF).

Υπηρεσιακή κυβέρνηση 2007-09 
Στις 12 Ιανουαρίου του 2007 ορκίστηκε επικεφαλής υπηρεσιακής κυβέρνησης από τον πρόεδρο Ιατζουντίν Αχμέτ. Προσωπικότητα σεβαστή από όλες τις πολιτικές παρατάξεις, σε αυτόν οφείλεται ο τερματισμός της αναρχίας, που απειλούσε στις αρχές του 2007 να συνταράξει το κράτος. Σε μία χώρα που θεωρείται από τις πλέον διεφθαρμένες στον κόσμο (από άποψη πολιτικών), ο Αχμέτ κήρυξε τον πόλεμο στους κρατικούς αξιωματούχους, οι οποίοι συνελήφθησαν σωρηδόν για υποθέσεις διαφθοράς. Πάνω από 160 πολιτικοί και ανώτατοι κρατικοί λειτουργοί είχαν συλληφθεί το 2007. 

Ο Αχμέτ λιποθύμησε στη διάρκεια δενδροφύτευσης στις 3 Ιουνίου του 2007, προφανώς λόγω της ζέστης και μεταφέρθηκε στο νοσοκομείο. Βγήκε από εκεί τη ίδια ημέρα και δήλωσε ότι αισθανόταν καλά στις 4 Ιουνίου του 2007.

Έπειτα από τη διενέργεια των βουλευτικών εκλογών του Δεκεμβρίου του 2008, νικήτρια αναδείχθηκε η Σεΐχ Χασίνα, η οποία και τον διαδέχθηκε στην πρωθυπουργία τον Ιανουάριο του 2009.

Παραπομπές

Εξωτερικοί σύνδεσμοι 
  Γραφείο πρωθυπουργού

Πρωθυπουργοί του Μπανγκλαντές
Οικονομολόγοι από το Μπανγκλαντές
Χαμάντ μπιν Χαλίφα αλ Θανί

Ο Χαμάντ μπιν Χαλίφα (αραβικά:حمد بن خليفة آل ثاني; γενν. 1η Ιανουαρίου 1952) είναι μέλος της βασιλικής οικογένειας του Κατάρ, Αλ-Θανί. Ήταν ο ηγέτης του Κατάρ από το 1995 ως το 2013. Το 1977 ανακηρύχθηκε διάδοχος του θρόνου και ήρθε στην εξουσία το 1995 με την ανατροπή του πατέρα του, Εμίρη Χαλίφα. Έχει τιμηθεί με διάφορα παράσημα και μετάλλια.

Προφίλ 
Γεννήθηκε στην Ντόχα την 1η Ιανουαρίου 1952. 

Ανήκει στην οικογένεια Αλ-Θανί (Al-Thani). 

Αποφοίτησε από τη Βασιλική Στρατιωτική Ακαδημία το 1971 στο Σάντχερστ (Sandhurst) του Ηνωμένου Βασιλείου και αργότερα έγινε διοικητής των ενόπλων δυνάμεων του Κατάρ. Κατέλαβε την εξουσία στις 26 Ιουνίου του 1995 με την ανατροπή του πατέρα του, Εμίρη Χαλίφα μπιν Χαμάντ (Khalifa bin Hamad Al Thani), ενώ ο τελευταίος βρισκόταν στη Γενεύη. Παντρεύτηκε τη Σεΐχα Μοζάχ Μπιντ Νασέρ Αλ-Μισνέντ (Sheikha Mozah Bint Nasser Al-Missned). 

Παραιτήθηκε τον Ιούνιο του 2013 υπέρ του γιου του, Ταμίμ μπιν Χαμάντ (Sheikh Tamim Bin Hamad Al-Thani), ο οποίος τον διαδέχθηκε στις 25 Ιουνίου 2013.

Προσωπική ζωή

Γάμοι και παιδιά 
Ο Σεΐχης Χαμάντ έχει τρεις συζύγους και 24 παιδιά, εκ των οποίων 11 γιους και 13 κόρες.

 Παντρεύτηκε την πρώτη του σύζυγο Σεΐχα Μαριάμ Μπιντ Μουχάμαντ Αλ-Θανί. Μαζί απέκτησαν δύο γιους και έξι κόρες.
 Σεΐχης Μισάαλ Μπιν Χαμάντ Μπιν Χαλίφα Αλ-Θανί (γενν. 1972)
 Σεΐχης Φαχντ Μπιν Χαμάντ Μπιν Χαλίφα Αλ-Θανί
 Σεΐχα Αΐσα Μπιν Χαμάντ Μπιν Χαλίφα Αλ-Θανί
 Σεΐχα Φατίμα Μπιν Χαμάντ Μπιν Χαλίφα Αλ-Θανί
 Σεΐχα Ρουάντα Μπιν Χαμάντ Μπιν Χαλίφα Αλ-Θανί
 Σεΐχα Χέσα Μπιν Χαμάντ Μπιν Χαλίφα Αλ-Θανί
 Σεΐχα Μασαέλ Μπιν Χαμάντ Μπιν Χαλίφα Αλ-Θανί
 Σεΐχα Σάρα Μπιν Χαμάντ Μπιν Χαλίφα Αλ-Θανί
 Η δεύτερη σύζυγος του είναι η Μοζάχ Μπιντ Νασέρ Αλ-Μισνέντ (γενν. 1959). Μαζί έχουν πέντε γιους και δύο κόρες.
 Σεΐχης Τζασίμ Μπιν Χαμάντ Μπιν Χαλίφα Αλ-Θανί (γενν. 1978)
 Σεΐχης Ταμίμ Μπιν Χαμάντ Μπιν Χαλίφα Αλ-Θανί (γενν. 1980), νυν Εμίρης του Κατάρ.
 Σεΐχα Αλ-Μαγιάσα Μπιν Χαμάντ Μπιν Χαλίφα Αλ-Θανί (γενν. 1983)
 Σεΐχα Χιντ Μπιν Χαμάντ Μπιν Χαλίφα Αλ-Θανί (γενν. 1984)
 Σεΐχης Τζόααν Μπιν Χαμάντ Μπιν Χαλίφα Αλ-Θανί (γενν. 1986)
 Σεΐχης Μοχάμεντ Μπιν Χαμάντ Μπιν Χαλίφα Αλ-Θανί (γενν. 1988)
 Σεΐχης Χαλίφα Μπιν Χαμάντ Μπιν Χαλίφα Αλ-Θανί (γενν. 1991)
 Η τρίτη του σύζυγος είναι η Νούρα Μπιντ Χαλίντ Αλ-Θανί. Μαζί έχουν τέσσερις γιους και πέντε κόρες.
 Σεΐχης Χαλίντ Μπιν Χαμάντ Μπιν Χαλίφα Αλ-Θανί 
 Σεΐχης Αμπντουλάχ Μπιν Χαμάντ Μπιν Χαλίφα Αλ-Θανί 
 Σεΐχης Θανί Μπιν Χαμάντ Μπιν Χαλίφα Αλ-Θανί 
 Σεΐχης Αλ Κουάκα Μπιν Χαμάντ Μπιν Χαλίφα Αλ-Θανί 
 Σεΐχα Λούλγαχ Μπιν Χαμάντ Μπιν Χαλίφα Αλ-Θανί 
 Σεΐχα Μάχα Μπιν Χαμάντ Μπιν Χαλίφα Αλ-Θανί 
 Σεΐχα Ντάνα Μπιν Χαμάντ Μπιν Χαλίφα Αλ-Θανί 
 Σεΐχα Αλανούντ Μπιν Χαμάντ Μπιν Χαλίφα Αλ-Θανί 
 Σεΐχα Μαριάμ Μπιν Χαμάντ Μπιν Χαλίφα Αλ-Θανί

Εξωτερικοί σύνδεσμοι 

 Επίσημος ιστότοπος
 Η Δυναστεία αλ-Θανί
 άρθρο της Denver Post

Παραπομπές 

Χαμαντ
Μουσουλμάνοι μονάρχες
Νικολάε Βακαρόιου

Ο Νικολάε Βακαρόιου (Nicolae Văcăroiu) είναι Ρουμανός πολιτικός. Διετέλεσε Πρωθυπουργός από το 1992 μέχρι το 1996 και προσωρινός Πρόεδρος το 2007.

Καριέρα 
Γεννήθηκε στην Κετατέα Άλμπα της σημερινής Μολδαβίας, στις 5 Δεκεμβρίου του 1943 Έγινε Πρωθυπουργός στις 4 Νοεμβρίου 1992 και μέχρι τις 12 Δεκεμβρίου 1996, οπότε τον αντικατέστησε ο Βίκτωρ Τσιορμπέα. Το 2000 εξελέγη γερουσιαστής και επανεξελέγη το 2004. Στις 19 Απριλίου 2007 και μέχρι τις 23 Μαΐου του ιδίου έτους, ανέλαβε προσωρινά Πρόεδρος της Δημοκρατίαςμετά την έγκριση της κοινοβουλευτικής καθαίρεσης του έως τότε Προέδρου, Τραϊάν Μπασέσκου, από το Συνταγματικό Δικαστήριο.

Παραπομπές 

Πρωθυπουργοί της Ρουμανίας
Πρόεδροι της Ρουμανίας
Υπουργοί της Ρουμανίας
Παραμάνγκα Ερνέστ Γιονλί

Ο Παραμάνγκα Ερνέστ Γιονλί (Paramanga Ernest Yonli, 31 Δεκεμβρίου 1956-) είναι πολιτικός από την Μπουρκίνα Φάσο. Υπηρέτησε στην πρωθυπουργία της αφρικανικής χώρας από το 2000 ως το 2007 και πρεσβευτής της Μπουρκίνα Φάσο στις ΗΠΑ από το 2008 ως το 2011.

Καριέρα 
Γεννήθηκε στις 31 Δεκεμβρίου  του 1956. Έγινε πρωθυπουργός στις 7 Νοεμβρίου του 2000. Είναι μέλος του κυβερνώντος Κογκρέσου για τη Δημοκρατία και Πρόοδο (CDP) . Διατηρήθηκε στην πρωθυπουργία μέχρι τις 3 Ιουνίου του 2007, οπότε και παραιτήθηκε (επίσημα στις 11 Ιουνίου). Εξελέγη ξανά βουλευτής στις εκλογές εκείνης της χρονιάς. Τον διαδέχθηκε στο αξίωμα ο  Τέρτιους Ζόνγκο.

Τον Ιανουάριο του 2008 ο Γιονλί ανέλαβε πρεσβευτής της Μπουρκίνα Φάσο στις ΗΠΑ. Επέδωσε τα διαπιστευτήριά του στις 26 Ιανουαρίου του 2008.

Παραπομπές 

[[Κατηγορία:Πρωθυπουργοί της Μπουρκίνα Φάσο]
Στίπε Μέσιτς

Ο Στιέπαν Μέσιτς (, γενν. 24 Δεκεμβρίου 1934) είναι Κροάτης πολιτικός, ο οποίος χρημάτισε ως δεύτερος Πρόεδρος της Κροατίας από το 2000 ως το 2010. Ήταν επίσης πρωθυπουργός και ο τελευταίος πρόεδρος του συλλογικού προεδρίου της Σοσιαλιστικής Ομοσπονδιακής Δημοκρατίας της Γιουγκοσλαβίας.  Είναι παντρεμένος με την Μίλκα Μέσιτς (Milka Mesić). Το όνομά του το έχει συντομεύσει σε Στίπε, με το οποίο είναι γνωστότερος.

Πρώτα χρόνια και εκπαίδευση 
Γεννήθηκε στην Οραχόβιτσα, Γιουγκοσλαβία, στις 24 Δεκεμβρίου του 1934 και στη δεκαετία του 1960 έγινε βουλευτής. Σπούδασε Νομικά στο Πανεπιστήμιο του Ζάγκρεμπ και απεφοίτησε το 1961. Στη δεκαετία του 1970 φυλακίστηκε επειδή υποστήριξε την «εθνικιστική άνοιξη» (εθνικιστικό κίνημα).

Πολιτική σταδιοδρομία 
Μετά την απουσία του από τα πολιτικά, έγινε μέλος της Κροατικής Δημοκρατικής Ένωσης το 1990 και στη συνέχεια πρωθυπουργός. Έγινε πρώτος αντιπρόεδρος της Ομοσπονδίας της Γιουγκοσλαβίας και το 1991 τελευταίος Πρόεδρός της. Όταν η Κροατία έγινε ανεξάρτητη παραιτήθηκε από πρόεδρος και το 1992 έγινε πρόεδρος της Βουλής. Το 1994 έφυγε από το κόμμα του (το HDZ) και ίδρυσε νέο κόμμα, που αργότερα συγχωνεύτηκε στο Κόμμα του Λαού της Κροατίας (HNS).

Ο Μέσιτς εξελέγη για πρώτη φορά πρόεδρος στις 7 Φεβρουαρίου 2000 ως κοινός υποψήφιος των κομμάτων HNS, HSS, LS και IDS, νικώντας στο β΄ γύρο των προεδρικών εκλογών τον Ντράζεν Μπούτισα του HSLS. Ο Μέσιτς έλαβε 56,2% έναντι 43,8% για τον Ντράζεν Μπούτισα. Ορκίστηκε Πρόεδρος στις 18 Δεκεμβρίου του 2000.

Ο κεντρώος Μέσιτς επανεξελέγη στις 16 Ιανουαρίου 2005 για δεύτερη θητεία, με 66% των ψήφων κατά το δεύτερο γύρο, ενώ η συντηρητική Γιαντράνκα Κόσορ, υποψήφια της κυβερνώσας Κροατικής Δημοκρατικής Κοινότητας (HDZ), έλαβε το 34% των ψήφων. Το εθνικιστικό κόμμα (Κροατική Δημοκρατική Ένωση) HDZ κέρδισε τις βουλευτικές εκλογές του 2003, με 66 από τις 152 έδρες στο Κοινοβούλιο. Το κυβερνών σοσιαλδημοκρατικό Κόμμα κέρδισε 34 έδρες και 10 κέρδισε το Κόμμα του Λαού της Κροατίας. Το 2010 τον Μέσιτς διαδέχθηκε στο ύπατο αξίωμα ο Ίβο Γιοσίποβιτς.

Παραπομπές

Εξωτερικοί σύνδεσμοι
 Βιογραφία του πολιτικού (στα κροατικά)

Πρόεδροι της Γιουγκοσλαβίας
Πρόεδροι της Κροατίας
Πρόεδροι του Συμβουλίου Ασφαλείας του ΟΗΕ
Αντιπρόεδροι της Γιουγκοσλαβίας
Νίκος Μαχλάς

Ο Νίκος Μαχλας (Ηράκλειο Κρήτης, 16 Ιουνίου 1973) είναι Έλληνας πρώην διεθνής ποδοσφαιριστής, ο οποίος αγωνίστηκε κυρίως στον ΟΦΗ, σε ολλανδικές ομάδες και τελευταία στον ΑΠΟΕΛ της Κύπρου. Αποσύρθηκε από την ενεργό δράση τον Μάιο του 2008.

Καριέρα

Σε συλλογικό επίπεδο 
Ξεκίνησε την ποδοσφαιρική του πορεία από τον ΟΦΗ το 1990 με τον οποίο έγινε γνωστός για την εκτελεστική του δεινότητα. Μετά από έξι περιόδους στην ομάδα της Κρήτης, οι σκάουτερ της ολλανδικής Φίτεσε του Άρνεμ τον έφεραν στο ολλανδικό πρωτάθλημα το 1996. Την περίοδο 1997-98 ο Νίκος Μαχλάς κάνοντας εντυπωσιακές εμφανίσεις και σκοράροντας 34 τέρματα σε 32 αγώνες ανακηρύχθηκε πρώτος σκόρερ στην Ολλανδία αλλά και πρώτος σκόρερ στην Ευρώπη κερδίζοντας το Χρυσό Παπούτσι.

Την περίοδο 1999-2000 έλαβε μεταγραφή στον Άγιαξ, έναντι περίπου 2,9 δις δραχμών (8,5 εκατομμυρίων ευρώ) και αποτέλεσε εκείνη την εποχή την ακριβότερη μεταγραφή Έλληνα ποδοσφαιριστή όλων των εποχών. Με τον Άγιαξ κατέκτησε το πρωτάθλημα την περίοδο 2001-02, χωρίς όμως να εντυπωσιάσει με την απόδοσή του. Επόμενος σταθμός για τον Νίκο Μαχλά ήταν η ισπανική Σεβίλλη, στην οποία αγωνίστηκε ως δανεικός. Το 2003 επέστρεψε στην Ελλάδα αγωνιζόμενος για έναν χρόνο στον Ηρακλή και έπειτα για δυο χρονιές στον ΟΦΗ.

Την περίοδο 2006-07 και μετά την αποχώρησή του από την ομάδα της Κρήτης, λόγω έντασης με τον τότε πρόεδρο της ομάδας Φανούρη Βατσινά, ο Νίκος Μαχλάς αγωνίστηκε στον ΑΠΟΕΛ, με τα χρώματα του οποίου εγκατέλειψε την ενεργό δράση το 2008.

Στις 8 Ιουνίου του 2009 ανακοίνωσε την ανάμειξή του με τα κοινά του ΟΦΗ, αναλαμβάνοντας την προεδρία της ομάδας.

Στην εθνική Ελλάδας 
Από το 1993 έως το 2002 ο Νίκος Μαχλάς αγωνίστηκε 61 φορές με την Ελλάδα πετυχαίνοντας 18 τέρματα. Είναι έκτος στη λίστα των σκόρερ όλων των εποχών της Ελλάδας, ενώ αξέχαστο έχει μείνει στους Έλληνες φιλάθλους το γκολ που σημείωσε στον τελευταίο αγώνα των προκριματικών για το Μουντιάλ 1994 εναντίον της Ρωσίας που σφράγισε την πρόκριση για την τελική φάση της διοργάνωσης στις ΗΠΑ (στην οποία συμμετείχε, αγωνιζόμενος και στους τρεις αγώνες της ελληνικής ομάδας), μέσα σε ξέφρενους πανηγυρισμούς στο κατάμεστο ΟΑΚΑ.

Τίτλοι και διακρίσεις 
 1998 Χρυσό Παπούτσι Ευρώπης
 1998 Πρώτος σκόρερ Ολλανδίας
 2002 Πρωτάθλημα Ολλανδίας
 2002 Κύπελλο Ολλανδίας
 2007 Πρωτάθλημα Κύπρου
 2008 Κύπελλο Κύπρου

Παραπομπές

Εξωτερικοί σύνδεσμοι 

 Το προφίλ του Νίκου Μαχλά στο transfermarkt
 Βιογραφικές πληροφορίες σε άρθρο στην εφημερίδα "Καθημερινή".
 

Έλληνες ποδοσφαιριστές
Επιθετικοί ποδοσφαιριστές
Ποδοσφαιριστές ΑΦΚ Άγιαξ
Ποδοσφαιριστές ΑΠΟΕΛ
Ποδοσφαιριστές Εθνικής Ελλάδος
Ποδοσφαιριστές Ηρακλή Θεσσαλονίκης
Ποδοσφαιριστές ΟΦΗ
Ποδοσφαιριστές Πριμέρα Ντιβιζιόν
Ποδοσφαιριστές Σεβίλλη ΦΚ
Ποδοσφαιριστές Σούπερ Λιγκ Ελλάδας
Ποδοσφαιριστές Φίτεσε
Ποδοσφαιριστές Παγκοσμίου Κυπέλλου 1994
Ποδοσφαιριστές Α΄ κατηγορίας Κύπρου
Νικητές Χρυσού Παπουτσιού
Έλληνες ποδοσφαιριστές στο εξωτερικό
Ξένοι ποδοσφαιριστές στην Ολλανδία
Αντρέ Λε Νοτρ

Ο Αντρέ Λε Νοτρ (André Le Nostre, 12 Μαρτίου 1613 – 15 Σεπτεμβρίου 1700) ήταν ο επίσημος κηπουρός του βασιλιά Λουδοβίκου ΙΔ΄ από το 1645 ως το 1700 και είχε ως βασικότερο και πιο σημαντικό καθήκον να δημιουργήσει τη φυτοκάλυψη τους κήπους και τα πάρκα του ανακτόρου των Βερσαλλιών.

Γάλλοι
Ιστορία της Γαλλίας
Αχλαδιά (αποσαφήνιση)

Η ονομασία Αχλαδιά μπορεί να αναφέρεται σε:

 Αχλαδιά, οπωροφόρο δένδρο.

Οικισμοί 
 Σύγχρονοι οικισμοί
 Αχλαδιά Αχαΐας, οικισμός του δήμου Αιγιαλείας της περιφερειακής ενότητας Αχαΐας.
 Αχλαδιά Δράμας, οικισμός του δήμου Κάτω Νευροκοπίου της περιφερειακής ενότητας Δράμας.
 Αχλαδέα Θεσπρωτίας, οικισμός του δήμου Φιλιατών της περιφερειακής ενότητας Θεσπρωτίας.
 Αχλαδιά Καρδίτσας, οικισμός του δήμου Σοφάδων της περιφερειακής ενότητας Καρδίτσας.
 Αχλαδιά Κοζάνης, οικισμός του δήμου Βοΐου της περιφερειακής ενότητας Κοζάνης.
 Αχλαδιά Τρικάλων, οικισμός του δήμου Καλαμπάκας της περιφερειακής ενότητας Τρικάλων.
 Αχλαδιά Φθιώτιδας, οικισμός του δήμου Δομοκού της περιφερειακής ενότητας Φθιώτιδας.
 Αχλαδιά Ξάνθης, οικισμός του δήμου Μύκης της περιφερειακής ενότητας Ξάνθης.

 Καταργημένοι οικισμοί
 Αχλαδιά Αττικής, πρώην οικισμός του δήμου Μαρκοπούλου που καταργήθηκε το 1991 και ενσωματώθηκε στον Κουλιδά Αττικής.

 Παρώνυμα
 Αχλάδια Λασιθίου, οικισμός του δήμου Σητείας της περιφερειακής ενότητας Λασιθίου.

Δείτε επίσης 
 Αχλάδα (αποσαφήνιση)
 Αχλαδιές (αποσαφήνιση)
 Αχλάδι (αποσαφήνιση)

Αποσαφηνίσεις ελληνικών τοπωνυμίων
Αγροτουρισμός

Ο αγροτουρισμός είναι μορφή ήπιου τουρισμού κατά την οποία οι επισκέπτες μένουν σε αγρόκτημα και συμμετέχουν σε αγροτικές εργασίες. Σημείο αναφοράς των διακοπών σε ένα αγρόκτημα-ξενώνα είναι η άμεση επαφή του επισκέπτη με την αγροτική ζωή, τις καλλιέργειες, με την φύση, τη χλωρίδα και την πανίδα, κάτι το ιδιαίτερο για το μεγαλύτερο ποσοστό του σύγχρονου Ευρωπαίου πολίτη, κατοίκου αστικής περιοχής. Πέρα από την υποδοχή και τη φιλοξενία του επισκέπτη σε ένα περιβάλλον λιτό με τοπικό χαρακτήρα και όλες τις απαραίτητες ανέσεις, προβλέπεται και η ενεργή συμμετοχή του τουρίστα σε ένα σύνολο δραστηριοτήτων. Ενδεικτικές από αυτές είναι:
 αγροτικές δραστηριότητες (συμμετοχή στις εργασίες),
 παρατήρηση οικοσυστήματος (πουλιών, πανίδας, χλωρίδας, επισκέψεις υγροβιότοπων, κ.λ.π.)
 αθλήματα περιπέτειας (π.χ. ράφτινγκ, πεζοπορία κ.λ.π.),
 πολιτιστικές περιηγήσεις (π.χ. επισκέψεις σε μοναστήρια, εκκλησίες, λαογραφία μουσεία, κ.ά., παραδοσιακούς οικισμούς, αρχαιολογικούς χώρους).
 διάφορα μαθήματα (π.χ. μαθήματα αργαλειού, ελληνικών χορών, γαστρονομίας - ελληνικής κουζίνας, γευσιγνωσία, οινοποιεία, τοπικά προϊόντα, κ.λ.π.)

Η βασική ιδιαιτερότητα της πρακτικής αυτής της μορφής τουρισμού στις ανεπτυγμένες αγροτουριστικά χώρες (Ισπανία, Γερμανία, Γαλλία) είναι πως βασίζεται σε διαμονή σε φάρμες στο ύπαιθρο, κάτι το οποίο δεν υπάρχει στον αντίστοιχο βαθμό στην Ελλάδα, αν και διαθέτει μεγάλο αξιοποιήσιμο κεφάλαιο προς αξιοποίηση (λαϊκός και πολιτιστικός πλούτος, γεωφυσικά στοιχεία, κ.τ.λ.) και με τις κατάλληλες προσαρμογές στα δεδομένα του Ελληνικού τοπίου, ο Ελληνικός Αγροτουρισμός μπορεί να βρεθεί σε ανταγωνιστική θέση συμβάλλοντας έτσι στην προστασία του φυσικού περιβάλλοντος και της πολιτιστικής κληρονομιάς, ενώ παράλληλα ενισχύει το εισόδημα των κατοίκων στις περιοχές-προορισμούς.

Εξωτερικοί σύνδεσμοι 
 AgroTourNet - Ένα έργο που στηρίζεται από την Ευρωπαϊκή Επιτροπή για την ανάπτυξη εργαλείων ηλεκτρονικής μάθησης και μεθοδολογιών επαγγελματικής εκπαίδευσης στον τομέα του Αγροτουρισμού.
 Agroxenia.net -   Σύνδεσμος Ενώσεων Αγροτουρισμού Ελλάδας, Ο ΣΕΑΓΕ στοχεύει στη διαμόρφωση ταυτότητας στο αγροτουριστικό προϊόν της Ελλάδας καθώς και στην προβολή του σε ένα ευρύτερο κοινό, στη χώρα μας και στο εξωτερικό. Επιδιώκει τη δικτύωση των Ενώσεων Αγροτουρισμού και των επιχειρήσεων-μελών τους, τη διασφάλιση και αναβάθμιση της ποιότητας τοπικά παραγώμενων αγροτουριστικών προϊόντων και υπηρεσιών, τη διευκόλυνση της προώθησης αυτών στις τοπικές αλλά και ευρύτερες αγορές και τέλος στην προσέλκυση και τη διευκόλυνση επισκεπτών από τον ευρύτερο ελλαδικό αλλά και τον διεθνή χώρο.

Τύποι τουρισμού

pt:Turismo rural#Agroturismo
Κοινή Αγροτική Πολιτική

Η Κοινή Αγροτική Πολιτική αποτελεί την ενοποιημένη Αγροτική Πολιτική των κρατών-μελών της Ευρωπαϊκής Ένωσης. Περιγράφει ένα σύνολο νόμων σχετικών με την γεωργία και την διακίνηση αγροτικών προϊόντων και όλες τις εκβάσεις που προκύπτουν, όπως η σταθερότητα των τιμών, η ποιότητα των προϊόντων, η επιλογή προϊόντων, η χρήση του εδάφους και η απασχόληση στον αγροτικό κλάδο.
Άρχισε να ισχύει το 1962, στο πλαίσιο της Ευρωπαϊκής Οικονομικής Κοινότητας (ΕΟΚ), προδρόμου της Ευρωπαϊκής Ένωσης (Ε.Ε.), με στόχο τη διάθεση τροφίμων στους Ευρωπαίους καταναλωτές σε ανεκτές τιμές αλλά και τη δίκαιη αμοιβή των παραγωγών και την, κατ’ επέκταση, εξασφάλιση λογικού βιοτικού επιπέδου για τους γεωργούς.

Σε όλη τη διάρκεια της σαραντάχρονης πορείας της, αποτέλεσε έναν από τους πιο σημαντικούς τομείς πολιτικής της Ευρωπαϊκής Ένωσης, καθορίζοντας το σύνολο των κανόνων και μηχανισμών, που ρυθμίζουν την παραγωγή, το εμπόριο και την επεξεργασία των γεωργικών προϊόντων στην Ευρωπαϊκή Ένωση. Γενικότερα, βασίστηκε πάνω στις αρχές της αρχής της ενότητας των γεωργικών προϊόντων, της κοινοτικής προτίμησης και της χρηματοδοτικής αλληλεγγύης.
Η ΚΑΠ στην πορεία της υπέστη αρκετές μεταρρυθμίσεις –κατά περιπτώσεις ριζικές- εξελισσόμενη ώστε να ανταποκρίνεται στις μεταβαλλόμενες ανάγκες της κοινωνίας. Με τη μείωση του αριθμού των απασχολούμενων στον τομέα της γεωργίας άρχισε και η σταδιακή μείωση του ποσοστού χρηματοδότησης που αναλογεί στην Κ.Α.Π., από τους πόρους της Ε.Ε..Τώρα πλέον, μετά και τη νέα διεύρυνση της Ε.Ε., κύριος στόχος της πολιτικής αυτής είναι ο ρόλος της γεωργίας στην διαφύλαξη και τη διαχείριση των φυσικών πόρων στο πλαίσιο της αειφόρου ανάπτυξης, των γεω-περιβαλλοντικών μέτρων, κ.ά.

Κριτική ΚΑΠ 
Η Κοινή αγροτική πολιτική έχει γίνει αντικείμενο κριτικής από πολλούς και διαφορετικούς παράγοντες. Ακόμη και η Ευρωπαϊκή Επιτροπή έχει πειστεί για πολλά μειονεκτήματα αυτής της πολιτικής. Τον Μάιο του 2007, η Σουηδία έγινε η πρώτη χώρα της Ευρωπαϊκής Ένωσης που υποστήριξε πως η πολιτική των αγροτικών επιδοτήσεων πρέπει να εγκαταλειφθεί (εκτός από αυτές που σχετίζονται με την προστασία του περιβάλλοντος)

Υποσημειώσεις

Εξωτερικοί σύνδεσμοι 

 http://www.europa.eu/pol/agr/index_el.htm

Αγροτική
Οικονομική πολιτική της Ευρωπαϊκής Ένωσης
Νόρμαν Βίνσεντ Πήιλ

Ο Νόρμαν Βίνσεντ Πήιλ (αγγλ. Norman Vincent Peale, 31 Μαΐου 1898 - 24 Δεκεμβρίου 1993) γεννήθηκε στο Μπόουερσβιλ των Ηνωμένων Πολιτειών και ήταν συγγραφέας, συντάκτης σε εφημερίδες, διοργανωτής ραδιοφωνικών και τηλεοπτικών εκπομπών και εκδότης του περιοδικού "Guideposts".

Ο Πήιλ υπήρξε πρόεδρος του Αμερικανικού Ιδρύματος Θρησκείας και Ψυχιατρικής, ενός εθνικού οργανισμού που δραστηριοποιείται στο χώρο της ψυχικής υγείας.

Βιβλία 
Σε παρένθεση και με έντονη γραφή εμφανίζεται ο ελληνικός τίτλος του έργου, εφ' όσον έχει εκδοθεί.
The Power of Positive Thinking, Ballantine Books; Reissue edition (August 1, 1996). ISBN 0-449-91147-0 - (Η δύναμη της θετικής σκέψεως)

Αμερικανοί συγγραφείς
MTV

Το MTV (Music Television) είναι ένα αμερικανικό δίκτυο της καλωδιακής τηλεόρασης με έδρα τη Νέα Υόρκη. Εγκαινίασε την λειτουργία του το 1981 παίζοντας μουσικά βίντεο (βιντεοκλίπ). Το πρώτο μουσικό βίντεο που μετέδωσε ήταν το τραγούδι των Buggles με τον τίτλο Video killed the radio star, ένα μουσικό κομμάτι του 1979. Στην Ευρώπη ξεκίνησε να μεταδίδεται την 1 Αυγούστου 1987. Σήμερα, έχει πολλές εκδοχές και μεταδίδει μία ποικιλία ψυχαγωγικών προγραμμάτων που απευθύνονται κυρίως σε εφήβους και σε νεαρούς ενήλικες.

Στην Ελλάδα
Τον Νοέμβριο του 1988 ξεκίνησε να μεταδίδεται αναλογικά μέσω της ΕΡΤ η Ευρωπαϊκή έκδοση του MTV, η οποία ξεκίνησε τη λειτουργία της την 1η Αυγούστου 1987. Ωστόσο η ελεύθερη μετάδοσή του διεκόπη με την έλευση της συνδρομητικής τηλεόρασης καθώς η MTV Networks στην οποία ανήκε το κανάλι υπέγραψε σύμβαση με την Alpha Digital για την ένταξη της ευρωπαϊκής έκδοσης του δικτύου αυτού και του αδελφικού VH1 στην πλατφόρμα ώσπου ξεκίνησαν να εκπέμπουν στις 1 Ιουλίου του 2002, με παράλληλη προβολή μέρους του προγράμματος του πρώτου από το Polis. Εννιά μέρες αργότερα, ένα εορταστικό πάρτι για την ένταξη των καναλιών πήρε μέρος στο New York Summer Club, στο Στάδιο Ειρήνης και Φιλίας.

Ελληνική Έκδοση
Την 1 Σεπτεμβρίου 2008 άρχισε να μεταδίδεται και η ελληνική έκδοση του MTV, το MTV Greece. Το ελληνικό MTV είναι το 36o MTV στην Ευρώπη και αποτελούσε τμήμα ενός εκ των μεγαλύτερων εμπορικών σημάτων του κόσμου. Τα Διεθνή Δίκτυα του MTV (Networks International), έχουν παρουσία σε 160 χώρες, διαθέτουν πάνω από 141 κανάλια και μεταδίδονται σε 506.7 εκατομμύρια σπίτια σε όλο τον κόσμο.

Τον Δεκέμβριο του 2015, ο όμιλος Ρέστη, στον οποίο ανήκε το κανάλι, ανακοίνωσε ότι διακόπτει τις σχέσεις του με το MTV. Στις 10 Ιανουαρίου 2016 ξεκίνησε ένας νέος σταθμός στην θέση του, το RISE (πρώην εκπομπή προτάσεων για νέους από το MTV), το οποίο ανήκει στον ίδιο όμιλο, διακόπτεται η λειτουργία της επίσημης ιστοσελίδας και επαναφέρεται στις ψηφιακές πλατφόρμες NOVA και COSMOTE TV, η διεθνής έκδοση του MTV.

Λογότυπα

Παραπομπές

Μουσικοί τηλεοπτικοί σταθμοί
Αμερικάνικοι τηλεοπτικοί σταθμοί
Τηλεοπτικά κανάλια και σταθμοί οι οποίοι ιδρύθηκαν το 1981
Μιχάλης Αναματερός

Ο Μιχάλης Αναματερός (1910 - 1944) ήταν Έλληνας ποδοσφαιριστής.

Γεννήθηκε το 1910 στην Αθήνα. Ξεκίνησε το ποδόσφαιρο με τα χρώματα του Ηρακλή Αθηνών. Το 1935 πήρε μεταγραφή στον Ολυμπιακό. Στη διάρκεια της Κατοχής προσχώρησε στην Αντίσταση και σκοτώθηκε το 1944 στην Πλατεία Ομόνοιας.

Τίτλοι 
 πρωταθλήματα Ελλάδας: 1936,1937 και 1938
 πρωταθλήματα Πειραιά: 1937,1938 και 1940

Πηγές 

 Η Ιστορία του Ολυμπιακού , Έκδοση Γ.Χ. Αλεξανδρής , Αθήνα 1996
 Θρύλος πορεία μέσα στο χρόνο, Έκδοση Ηλιότριπο, Αθήνα 1997 ISBN 569-584-365-2
 Χρυσός Θρύλος Έκδοση Art Press,Εκδοτική Α.Ε. , Αθήνα 1997
 Ολυμπιακός ένα αρχείο μια ιστορία Β. Καρδάσης ,Μίλητος 1997
 80 χρόνια 80 μορφες ,Β. Καρδάσης, Ελληνικά γράμματα ,ISBN 960-442-021-6

Έλληνες ποδοσφαιριστές
Ποδοσφαιριστές Ολυμπιακού Πειραιώς
Επιθετικοί ποδοσφαιριστές
Αναστάσιος Παπαληγούρας

Ο Αναστάσιος-Πέτρος Παπαληγούρας (γενν. 14 Απριλίου 1948) είναι Έλληνας πολιτικός, πρώην βουλευτής με την Νέα Δημοκρατία.

Βιογραφία
Γεννήθηκε στις 14 Απριλίου του 1948 στην Αθήνα και είναι γιος του πολιτικού Παναγή Παπαληγούρα και της συζύγου του, Δέσποινας. Σπούδασε νομική στο πανεπιστήμιο Αθηνών και ολοκλήρωσε τις μεταπτυχιακές του σπουδές, πάνω στο συγκριτικό ευρωπαϊκό δίκαιο με ειδίκευση στο δίκαιο της κοινής αγοράς, στο Πανεπιστήμιο Μπρούνελ του Λονδίνου.

Την περίοδο 1976-1977 ήταν αρχηγός της Οργάνωσης Νέων Νέας Δημοκρατίας (ΟΝΝΕΔ). Από το 1981 εκλεγόταν συνεχώς βουλευτής στην περιφέρεια του νομού Κορινθίας, με εξαίρεση τις εκλογές του Ιουνίου και του Νοεμβρίου του 1989 και του 1990 . Την περίοδο 2002-2004 διατέλεσε αναπληρωτής κοινοβουλευτικός εκπρόσωπος της Νέας Δημοκρατίας και από το 2004 μέχρι το 2007 ήταν υπουργός Δικαιοσύνης στην πρώτη κυβέρνηση Καραμανλή. Το 2008 διορίστηκε υπουργός Εμπορικής Ναυτιλίας και Νησιωτικής Πολιτικής. Στις εκλογές του Οκτωβρίου του 2009 απέτυχε να εκλεγεί βουλευτής στην περιφέρεια Κορινθίας. Έκτοτε, δεν έχει εκλεγεί ξανά.

Έχει γράψει τα βιβλία: "The Formation of Contracts" (1975), «Η Κατάρτιση των Συμβάσεων κατά τα Ευρωπαϊκά Δίκαια» (1978), «Η Ευρώπη των Δέκα» (1979), «Με την Παράδοση στην Ανανέωση» (1981), «Κείμενα Αμφισβήτησης», «Η Πρόκληση του 1992» (συλλογική έκδοση, 1989)), «Οδοιπορικό στην Κορινθία» (1999), «Μαρτυρίες Μνήμης για τον Παναγή Παπαληγούρα» (2001), «Περί Διαφθοράς ή η Χαμένη Τιμή της Πολιτικής» (2001), «Μια νέα πολιτική Μεταφορών-Επικοινωνιών» (2003).

Ήταν παντρεμένος με τη Ζαΐρα Ράλλη, κόρη του πρώην πρωθυπουργού Γεωργίου Ράλλη και έχει μια κόρη, την ηθοποιό Λένα Παπαληγούρα.

Παραπομπές

Έλληνες δικηγόροι
Έλληνες υπουργοί Δικαιοσύνης
Έλληνες υπουργοί Εμπορικής Ναυτιλίας
Βουλευτές εκλεγμένοι με τη Νέα Δημοκρατία
Βουλευτές Κορινθίας
Έλληνες συγγραφείς
Έλληνες υπουργοί Εμπορικής Ναυτιλίας, Αιγαίου και Νησιωτικής Πολιτικής
Απόφοιτοι Εθνικού και Καποδιστριακού Πανεπιστημίου Αθηνών
Μις Κόσμος

Ο διαγωνισμός ομορφιάς Μις Κόσμος μαζί με τον διαγωνισμό Μις Υφήλιος είναι οι σημαντικότεροι παγκόσμιοι διαγωνισμοί ομορφιάς, ενώ και οι δύο διεξάγονται κάθε χρόνο. Ο διαγωνισμός Μις Κόσμος είναι σήμερα ο μεγαλύτερος σε αριθμό χωρών διαγωνισμός ομορφιάς, καθώς ο αριθμός των χωρών που συμμετέχουν ξεπερνάει ακόμα και τις 120. Αξιοσημείωτη είναι η κοινωνική προσφορά του θεσμού, με φιλανθρωπική δράση σε όλο το κόσμο.

Είναι επίσης και ο αρχαιότερος διεθνής διαγωνισμός ομορφιάς και θεσμοθετήθηκε στο Ηνωμένο Βασίλειο από τον Έρικ Μόρλεϊ το 1951. Μετά το θάνατό του, το 2000, η σύζυγός του, Τζούλια Μόρλεϊ, είναι συνδιοργανώτρια των καλλιστείων.

Η Βενεζουέλα, με 6 τίτλους συνολικά, κατέχει το ρεκόρ των περισσότερων νικών στο θεσμό και ακολουθούν το Ηνωμένο Βασίλειο και η Ινδία (δείτε αναλυτικά τις νικήτριες παρακάτω).   

Τυπικώς, η Ειρήνη Σκλήβα είναι η μοναδική Ελληνίδα που έχει κερδίσει το τίτλο της Μις Κόσμος, το 1996, έχοντας κερδίσει νωρίτερα μέσα στο έτος τον τίτλο της Μις Ελλάς. Στην πραγματικότητα όμως, είχε προηγηθεί η Αντιγόνη Κωνσταντά το 1954, αλλά ως μις Αίγυπτος.

Οι Μις Κόσμος και οι χώρες καταγωγής τους 

Σημείωση: Η Μάρτζορι Γουόλας, νικήτρια του 1973, έγινε η πρώτη κάτοχος του τίτλου που δεν κατάφερε να ολοκληρώσει τη βασιλεία της, καθώς τον Μάρτιο του 1974 καθαιρέθηκε επειδή "δεν κατάφερε να ικανοποιήσει τα βασικά απαιτούμενα της δουλειάς της". Η πρώτη φιναλίστ Εβανγκελίνε Πασκουάλ από τις Φιλιππίνες απέρριψε την πρόταση για να ολοκληρώσει τα καθήκοντα της Γουόλας, χωρίς όμως να κατέχει τον τίτλο. Η δεύτερη φιναλίστ Πάτσι Γιάεν από την Τζαμάικα δέχτηκε την πρόταση.

Εξωτερικοί σύνδεσμοι 

 Επίσημος ιστότοπος

Παραπομπές 

Διαγωνισμοί ομορφιάς
Δήμητρα Ηλείας

Η Δήμητρα είναι πεδινό χωριό της Ηλείας στην Περιφερειακή Ενότητα Ηλείας σε υψόμετρο 19 μέτρα Βρίσκεται βόρεια του Πηνειού ποταμού, στην τοποθεσία Βρανέζη σε απόσταση 3 χλμ. από το Βαρθολομιό και 8 χλμ. από την Ανδραβίδα (μέσω Καβάσιλα). Σύμφωνα με την απογραφή 2011 ως κοινότητα έχει πληθυσμό 324 κατοίκους, ενώ ως οικισμός 296.

Ιστορία
Πρώτος κάτοικος του χωριού ήταν ο Νικόλαος Ι. Ρέγκλης γύρω στο 1840 προερχόμενος από την Άμπλιανη Ευρυτανίας, ενώ η πρώτη εγγραφή στο δημοτολόγιο ήταν ο γιος του Ιωάννης το 1858. Την ίδια χρονιά (1858) κατέβηκαν και τα ξαδέρφια του, ενώ τα χρόνια που ακολούθησαν άρχισαν να φτάνουν στο χωριό οικογένειες από Ζάκυνθο, Κεφαλλονιά, Καλάβρυτα και Ναύπακτο.

Είναι πρώην ανεξάρτητη κοινότητα από το 1934 και αργότερα δημοτικό διαμέρισμα του Δήμου Βαρθολομιού, ενώ σήμερα ανήκει στο Δήμο Πηνειού.

Παλαιότερα η Δήμητρα είχε την ονομασία Τρουμπές (ή Γουρμπί), που πιθανώς προέρχεται από τη λατινική λέξη tribus που σημαίνει φύλαρχος ή προεστός. Κατά μια άλλη άποψη η ονομασία Τρουμπέ προέρχεται από την παράφραση της ονομασίας Τράμπυα, που σημαίνει οικισμός ενδοχώρας. Το 1953 με το ΦΕΚ 77Α - 27/03/1933 ορίστηκε έδρα της ομώνυμης νεοϊδρυθείσας κοινότητας, ενώ το 1955 με το ΦΕΚ 287Α - 10/10/1955 μετονομάστηκε σε Δήμητρα και οφείλεται στην ευφορία του τόπου (Δήμητρα ήταν η θεά της Γεωργίας).

Ο συνοικισμός Ρεγκλέικα, που απέχει 1 χιλιόμετρο από χωριό, οφείλει το όνομά του στο επίθετο Ρέγκλης, που είναι το κύριο της περιοχής.

Γεωγραφικά στοιχεία
 Επίσημη Ονομασία: Δήμητρα
 Γεωγραφικό Μήκος:21.2208334925
 Γεωγραφικό Πλάτος :37.8850261840
 Γεωγ. Διαμέρισμα:Πελοπόννησος
 Νομός:ΗΛΕΙΑΣ

Διαβάστε επίσης
 Θεόδωρος Α. Ρέγκλης, Εδώ σε τούτο το χωριό… Δήμητρα, Τρουμπέ ή Γουρμπί, επιμέλεια Ευαγγελίας Κουνέλη, Αθήνα, Εκδόσεις Cosmosware, 2010, ISBN:978-960-7596-10-9.

Παραπομπές

Χωριά του νομού Ηλείας
Δήμος Βαρθολομιού
CD

Το CD (αρκτικόλεξο του αγγλικού όρου Compact Disc, συμπαγής δίσκος), ή αλλιώς ψηφιακός δίσκος, είναι ένας οπτικός δίσκος που χρησιμοποιείται για αποθήκευση ψηφιακών δεδομένων ή για αποθήκευση ψηφιακού ήχου.

Ιστορία 

Για πρώτη φορά το 1980, η Philips και Sony παρουσίασαν αυτό το μέσο ως αποτέλεσμα σχετικής συνεργασίας. Το CD είναι διαθέσιμο στην αγορά από τα τέλη του 1982 και παραμένει ως το επίσημο μέσο για τις εμπορικές μουσικές καταγραφές έως σήμερα. 

Οι προδιαγραφές των συμπαγών δίσκων διαμορφώνονται σε διεθνώς καθιερωμένα πρότυπα που διατυπώνονται από τον Διεθνή Οργανισμό Προτύπων (ISO).

Χαρακτηριστικά 

Το μουσικό CD αποτελείται από μία ή περισσότερες στερεοφωνικές διαδρομές που αποθηκεύονται χρησιμοποιώντας τη 16-μπιτη κωδικοποίηση PCM σε ένα ρυθμό δειγματοληψίας 44,1 kHz ανά κανάλι. Με βάση την αρχική τους τυποποίηση οι συμπαγείς δίσκοι έχουν μια διάμετρο 12,0 εκατοστά, ενώ η δυνατότητα αποθήκευσης τους σε ασυμπίεστο ψηφιακό ήχο είναι 74 λεπτά (ενώ σήμερα έχει επεκταθεί στα 80 λεπτά). Η χωρητικότητα ενός συμπαγούς δίσκου φθάνει τα 800 MB. Υπάρχουν επίσης και δισκάκια 8,0 εκατοστών, που αποθηκεύουν 18 - 24 λεπτά ψηφιακού ασυμπίεστου ήχου ή 155 - 210 MB στοιχείων και χρησιμοποιούνται συχνά σε CD single.

Μεταγενέστερες εξελίξεις 

Η τεχνολογία του συμπαγούς δίσκου προσαρμόστηκε αργότερα για χρήση σε Ηλεκτρονικούς Υπολογιστές ως συσκευή ανάγνωσης αρχείων, γνωστή ως CD-ROM όπου υπήρχε η δυνατότητα μίας μόνο ανάγνωσης και CD-R με δυνατότητα μίας μόνο εγγραφής/πολλών αναγνώσεων και CD-RW για πολλαπλές εγγραφές και αναγνώσεις. Τα CD-ROM/CDR/CDRW ως συσκευές δεν παράγονται πλέον αφού έχουν αντικατασταθεί πλήρως από τα DVD ROM/DVDR+/- /DVDRW. Το CD και οι επεκτάσεις του είναι εξαιρετικά επιτυχείς: το 2004, οι ετήσιες παγκόσμιες πωλήσεις του CD-Audio, του CD-ROM και του CD-R έφθασαν στους 30 δισεκατομμύρια δίσκους.

Προγράμματα μετατροπής CD-Audio 

 To CDex είναι δωρεάν πρόγραμμα ανοικτού λογισμικού που μετατρέπει τα περιεχόμενα ενός CD Audio σε ασυμπίεστα WAV ή συμπιεσμένα MP3 , vgf και ogg αρχεία. Υποστηρίζονται ακόμη οι μη απωλεστικοί αλγόριθμοι APE και FLAC.
 Με κάποια μικρή ρύθμιση στις επιλογές του προγράμματος, μετατρέπονται ακόμη και τα πιο φθαρμένα CD-Audio.

Παραπομπές

Εξωτερικοί σύνδεσμοι 

 CDex guide 

Ψηφιακή τεχνολογία
Μέσα αποθήκευσης
Αποθηκευτικός χώρος ήχου
Ποσειδών VII (υποβρύχιο)

Το υποβρύχιο Ποσειδών VII / S-78, Υ-16 ήταν τύπου Gato πρώην USS Lapon (SS-260). Ιδίου τύπου υποβρύχιο είναι το Αμφιτρίτη VII. Παρελήφθη στο New London των Η.Π.Α. στις 8 Αυγούστου 1957. Ήταν ένα από τα δύο υποβρύχια που παραχωρήθηκαν στα πλαίσια της Αμερικανικής στρατιωτικής βοήθειας. Παροπλίστηκε στις 11 Απριλίου 1975. Ήταν το πρώτο Αμερικανικής κατασκευής υποβρύχιο του Ελληνικού πολεμικού ναυτικού και άνοιξε μια νέα περίοδο τεχνολογίας στο τομέα υποβρυχίων.

Χαρακτηριστικά 

 Εκτόπισμα στην επιφάνεια: 1550 τν.
 Εκτόπισμα σε κατάδυση: 2460 τν.
 Διαστάσεις: 95x8,3x4,6 μέτρα. 
 Όριο κατάδυσης: 90 μέτρα. 
 Ταχύτητα στην επιφάνεια: 20,25 κόμβοι.
 Ταχύτητα σε κατάδυση: 8,75 κόμβοι.  
 Πρόωση: 4 2740-hp (2.0 MW) electric motors, 4 5400-hp Diesel engines, 2 έλιγκες.
 Διάρκεια κατάδυσης: 48 ώρες στους 2 κόμβους. 
 Διάρκεια περιπολίας: 75 μέρες. 
 Πλήρωμα: 60 άνδρες. 
 Οπλισμός: 10 Τ/Σ 21’’ (6 ΠΡ – 4 ΠΜ), 1 πυροβόλο 5’’/25. Αργότερα αφαιρέθηκε το πυροβόλο 5’’/25.
Ευρωμπάσκετ 1959

Η 11η διοργάνωση του ευρωπαϊκού πρωταθλήματος καλαθοσφαίρισης ανδρών του 1959 (γνωστό και ως Ευρωμπάσκετ 1959) οργανώθηκε από τη FIBA Europe. Συμμετείχαν δέκα εφτά εθνικές ομάδες. Το τουρνουά διοργάνωσε η Τουρκία και έλαβε χώρα στην Κωνσταντινούπολη, κατά το διάστημα από τις 21 Μαΐου ως τις 31 Μαΐου.

Οι Σοβιετικοί συνεχίζουν να κυριαρχούν χωρίς να συναντούν ιδιαίτερα προβλήματα, έχοντας για μπροστάρηδες τον θηριώδη «χιονάνθρωπο» (όπως τον αποκαλούσαν) λόγω των σωματικών χαρακτηριστικών που θύμιζαν πρωτόγονο άνθρωπο, Γιαν Κρούμινς, ύψους 2,20 μέτρων και βάρους 141 κιλών, τον ύψους 2,08 μ. Αλεξάντερ Πετρόφ και τον MVP ύψους 2,04 μ. Βίκτορ Ζουμπκόφ. Αυτό ήταν και το καλύτερα οργανωμένο Ευρωμπάσκετ της παλιάς εποχής. Οι Τσεχοσλοβάκοι, οι Ούγγροι και οι Βούλγαροι συνεχίζουν να έχουν αρκετά καλές ομάδες. Πρώτος σκόρερ αναδείχτηκε ο πρωτοεμφανιζόμενος Ραντιβόι Κόρατς με 28,1 πόντους μ.ο.

Τελική Κατάταξη

Αποτελέσματα

Προκριματικός Γύρος - Α' Φάση

Γκρουπ A

Γκρουπ B

Γκρουπ Γ

Γκρουπ Δ

Αγώνες κατάταξης για τις θέσεις 9-17 
Οι δύο πρώτες ομάδες κάθε ομίλου οδηγήθηκαν στην Β' Φάση των 8 καλύτερων ομάδων. Χωρίστηκαν σε δύο γκρουπ των τεσσάρων ομάδων και από αυτούς τους ομίλους, οι δύο πρώτες προκρίνονταν στα ημιτελικά. Οι υπόλοιπες οδηγούνταν σε αγώνες κατάταξης για τις θέσεις 5-8.
Οι υπόλοιπες ομάδες της Α' Φάσης δημιούργησαν τρεις ομίλους (των τριών ομάδων αντίστοιχα) για να οδηγηθούν στη συνέχεια σε αγώνες κατάταξης για τις θέσεις 9-17.

Γκρουπ 1

Γκρουπ 2

Γκρουπ 3

Αγώνες κατάταξης για τις θέσεις 9-11

Αγώνες κατάταξης για τις θέσεις 12-14

Αγώνες κατάταξης για τις θέσεις 15-17

Προκριματικός Γύρος - Β' Φάση

Γκρουπ 1

Γκρουπ 2

Τελική Φάση 
Οι δύο καλύτερες ομάδες των ομίλων δημιούργησαν έναν τελευταίο όμιλο. Στην τελική βαθμολογία συμπεριλήφθηκε και ο μεταξύ τους αγώνας από τον προηγούμενο γύρο. Χωρίς αγώνες νοκ-άουτ, η τελική κατάταξη των ομάδων ήταν αυτή που καθόρισε τα μετάλλια.

Θέσεις 1-4

Θέσεις 5-8 
Ομοίως και για τις θέσεις 5 ως 8, οι ομάδες που κατέλαβαν τς θέσεις 3 και 4 στον προηγούμενο γύρο, δημιούργησαν έναν γκρουπ, από το οποίο προέκυψε η τελική κατάταξη.

Βραβεία και Στατιστικά 

Έγιναν 66 παιχνίδια και επιτεύχθησαν 8283 πόντοι.

Εξωτερικοί σύνδεσμοι 
 FIBA-Europe Eurobasket 1959

1959
Ευρωπαικο Πρωταθλημα Καλαθοσφαιρισης Ανδρων 1959
Ευρωπαικο Πρωταθλημα Καλαθοσφαιρισης Ανδρων 1959
Ευρωπαικο Πρωταθλημα Καλαθοσφαιρισης Ανδρων 1959
Ποντινή Γρεβενών

Η Ποντινή είναι ορεινό χωριό του νομού Γρεβενών.

Γεωγραφία  
Η Ποντινή βρίσκεται στο δρόμο από τα Γρεβενά προς τα Βέντζια μέσω Κνίδης, 5 χλμ. ΝΑ των Πυλωρών, σε 830 μ. υψόμετρο. 360 άτομα ζουν εκεί το χειμώνα και 530 το καλοκαίρι. Οι πηγές από τις οποίες αντλούν το εισόδημά τους είναι η γεωργία και η κτηνοτροφία.

Το Σιουμποτό και το Παλιοπύλωρο είναι παραπόταμοι του Αλιάκμονα, που περνάνε βόρεια και νότια της Ποντινής, ώσπου συναντώνται και χύνονται στον Αλιάκμονα. 5 χλμ. Α του χωριού βρίσκεται η κορυφή Φακιόλα (1.116 μ.), απ' όπου ο επισκέπτης μπορεί να θαυμάσει ένα ιδιαίτερης ομορφιάς τοπίο.

Πολύ σημαντικό είναι το ετήσιο πανηγύρι της Ποντινής, στις 26 Ιουλίου, ημέρα της Αγίας Παρασκευής. Το προηγούμενο βράδυ, στις 25 κάθε Ιούλη, εμφανίζονται σπουδαίοι πόντιοι καλλιτέχνες, στην πλατεία του χωριού, μπροστά σε χιλιάδες κόσμου.

Ιστορία 
Σύμφωνα με την ιστορία, οι κάτοικοι της Ποντινής κατάγονται από Μικρασιάτες πρόσφυγες που ήρθαν το 1923 από τα παράλια του Πόντου και πήραν τη θέση των "βαλαάδων" (εξισλαμισθέντες Έλληνες), οι οποίοι έφυγαν για την Τουρκία με την ανταλλαγή των πληθυσμών. Το παλιό όνομα του χωριού ήταν Τόριστα, μέχρι το 1927, οπότε μετονομάστηκε σε Ποντηνή με το ΦΕΚ 18Α - 01/02/1927 και ανήκε στο Νομό Κοζάνης. Το 1940 το όνομά της διορθώθηκε στο σημερινό Ποντινή.

Διοικητικά 
Σύμφωνα με το σχέδιο Καλλικράτης,  ανήκει στη τοπική κοινότητα Ποντινής που ανήκει στην δημοτική ενότητα Βεντζίου του Δήμου Γρεβενών και σύμφωνα με την απογραφή του 2011 έχει πληθυσμό 333 κατοίκους. Κατά την απογραφή του 2001 βρέθηκε να έχει πληθυσμό 322 κατοίκων. Κατοικήθηκε από πρόσφυγες του Πόντου, που ήρθαν με βάση την ανταλλαγή πληθυσμών που προέβλεπε η συνθήκη της Λωζάνης, το 1922-1923.

Εξωτερικοί σύνδεσμοι 
 Ποντινή, η (προσφυγικός οικισμός) από τον ιστότοπο http://greveniotis.gr
 http://pontini.wikidot.com
 Ποντινή Γρεβενών – Μια μικρή ιστορία… της ιστορίας της

Παραπομπές

Δήμος Γρεβενών
Χωριά του νομού Γρεβενών